TU ขาย (ITC) สูง..ซื้อต่ำ.!?
ไม่แปลกใจที่เห็นงบไตรมาส 1/2566 ของหุ้นปลาทูน่ากระป๋อง บมจ.ไทยยูเนี่ยน กรุ๊ป หรือ TU กำไรสุทธิทรุดไปเหลือแค่ 1,021 ล้านบาท ลดลง 41.5%
ไม่แปลกใจที่เห็นงบไตรมาส 1/2566 ของหุ้นปลาทูน่ากระป๋อง บมจ.ไทยยูเนี่ยน กรุ๊ป หรือ TU กำไรสุทธิทรุดไปเหลือแค่ 1,021 ล้านบาท ลดลง 41.5%
11 พ.ค. 2566

ไม่แปลกใจที่เห็นงบไตรมาส 1/2566 ของหุ้นปลาทูน่ากระป๋อง บริษัท ไทยยูเนี่ยน กรุ๊ป จำกัด (มหาชน) หรือ TU กำไรสุทธิทรุดไปเหลือแค่ 1,021 ล้านบาท ลดลง 41.5% จากช่วงเดียวกันของปีก่อนที่มีกำไรสุทธิ 1,745 ล้านบาท…เพราะที่ผ่านมาก็กังวลกันว่างบคงไม่ดีแหง ๆ…
แต่ไฮไลต์อยู่ที่การประกาศซื้อหุ้นบริษัทลูกที่เพิ่งหย่านมเข้าตลาดหลักทรัพย์ฯ อย่างบริษัท ไอ-เทล คอร์ปอเรชั่น จำกัด (มหาชน) หรือ ITC นี่แหละ แถมมีผลทันทีซะด้วย ตั้งแต่วันที่ 9 พ.ค. 2566 เป็นต้นไป
โดย TU จะซื้อหุ้น ITC จำนวนไม่เกิน 30 ล้านหุ้น ผ่านตลาดหลักทรัพย์ฯ ภายในวงเงินไม่เกิน 750 ล้านบาท ซึ่งภายหลังการซื้อหุ้นแล้วเสร็จจะส่งผลให้ TU ถือหุ้นใน ITC ไม่เกิน 78.82%
แหม๊…เห็นการแจ้งตลาดฯ ของ TU เมื่อช่วงค่ำวันจันทร์ที่ 8 พ.ค.แล้ว คนที่จองซื้อหุ้นไอพีโอต้องหันมาค้อนขวับไปตาม ๆ กัน…เพราะแม้จะไม่ประกาศราคาที่จะซื้ออย่างโจ่งแจ้ง แต่ถ้าคิดจากหุ้นที่ซื้อจำนวนไม่เกิน 30 ล้านหุ้น และเม็ดเงินที่ใช้ไม่เกิน 750 ล้านบาท หากกดเครื่องคิดเลขดูแล้ว จะตกราคาหุ้นละ  25 บาท
มิน่าล่ะ…จู่ ๆ วันจันทร์ที่ 8 พ.ค. หุ้น ITC ก็วิ่งปรู๊ดปร๊าดขึ้นมาปิดตลาดที่ 20 บาท จากวันก่อนหน้าปิดตลาดที่ 19.20 บาท ที่แท้วิ่งมารับข่าวนี้นี่เอง…
เอ๊ะ…รู้ข่าวก่อนจะแจ้งตลาดฯ ได้ไงเนี่ย ว่าจะเกิดธุรกรรมนี้..? อันนี้น่าคิด แต่อย่าคาดหวังจะหาคำตอบเลย ให้มันผ่านไปละกัน
กลับมาที่ประเด็นราคาซื้อหุ้น ITC กันดีกว่า อันนี้เร้าใจกว่าเยอะ โอเค…ราคาที่ 25 บาท ก็น่าตื่นเต้นอยู่หรอก แต่ต้องไม่ลืมว่า ตอน ITC เข้าตลาดฯ (วันที่ 9 ธ.ค. 2565) ไอพีโออยู่ที่ 32 บาทนะ (แม้ตอนนั้นจะถูกติฉินนินทาว่าตั้งราคาแพงไปหรือเปล่า..? ทำให้ถึงตอนนี้ยังมีสถานะเป็นหุ้นต่ำจอง)
แล้วถ้าย้อนกลับไปตอนนั้น ในจำนวนหุ้นไอพีโอทั้งหมด 660 ล้านหุ้น เป็นหุ้นเพิ่มทุนใหม่ 600 ล้านหุ้น และหุ้นเก่าของ TU จำนวน 60 ล้านหุ้น ขายที่ราคาไอพีโอ 32 บาท…เท่ากับว่า TU ได้เงินเข้ากระเป๋าไป 1,920 ล้านบาท แต่เจียดเม็ดเงินมาซื้อหุ้น ITC คืนแค่ 750 ล้านบาท
ทำให้อดคิดไม่ได้ว่า ตอนขายสูงลิ่ว (ที่ราคา 32 บาท) แต่ไหงตอนซื้อกลับต่ำ (ที่ราคา 25 บาท) ซะงั้น..?
อ้าว…ผ่านไปไม่ถึง 6 เดือนเลยนะ ทำไม valuation ของ ITC วูบหายไปเยอะขนาดนี้ล่ะเนี่ย..!? ชักอยากรู้แล้วสิ
ก็ไม่แน่ใจว่าสาระสำคัญในแง่ปัจจัยพื้นฐานของ ITC เปลี่ยนไปอย่างมีนัยสำคัญอ๊ะป่าว..?
เพราะถ้าไปส่องงบไตรมาส 1/2566 ของ ITC ก็น่าผิดหวัง ทำกำไรหล่นหายไปเกือบครึ่ง เหลือแค่ 425 ล้านบาท เมื่อเทียบกับช่วงเดียวกันของปีก่อนที่มีกำไรสุทธิ 924 ล้านบาท โดยมีรายได้จากการขายอยู่ที่ 3,586 ล้านบาท ลดลง 16.7% เมื่อเทียบกับช่วงเดียวกันของปีก่อนที่มีรายได้จากการขาย 4,763 ล้านบาท
มิหนำซ้ำ ผู้บริหารยังปรับลดเป้าหมายในปี 2566 ลงอีก ทั้งในเรื่องอัตราการเติบโตยอดขายอยู่ที่ 0 ถึง -1% (เดิมคาดโต 15-17%) ปรับลดอัตรากำไรขั้นต้น (GPM) ลงอยู่ที่ 22.5-23.5% (เดิม 25%) และปรับเพิ่มค่าใช้จ่ายที่เกี่ยวข้องกับการขายและการบริหาร (SG&amp;A) อยู่ที่ 6.0-7.0% (เดิม 5.5-6.5%)
สงสัยธุรกิจอาหารสัตว์เลี้ยงคงโตไม่เร้าใจแล้วล่ะมั้ง..??
จะด้วยสาเหตุนี้หรือเปล่า..? ที่ทำให้ TU ซื้อหุ้น ITC ต่ำกว่าราคาไอพีโอ…
ถ้าไม่ใช่…ก็กริ๊งกร๊างมาบอกกล่าวกันได้นะคะ “เฮียธีรพงศ์ จันศิริ”..!!
นักลงทุนเค้ารอคำตอบอยู่นะ..!?
…อิ อิ อิ…